作者:皮日休
標題:七愛詩：盧徵君
內容:吾愛盧徵君，高臥嵩山裡。百辟未一顧，三徵方暫起。坦腹對宰相，岸幘揖天子。建禮門前吟，金鑾殿裡醉。天下皆餔糟，徵君獨潔己。天下皆樂聞，徵君獨洗耳。天下皆懷羞，徵君獨多恥。銀黃不妨懸，赤紱不妨被。而於心抱中，獨作羲皇地。籃輿一雲返，泥詔褒不已。再看緱山雲，重酌嵩陽水。放曠書裡終，逍遙醉中死。吾謂伊與周，不若徵君貴。吾謂巢與許，不若徵君義。高名無階級，逸跡絕涯涘。萬世唐書中，逸名不可比。粵吾慕真隱，強以骨肉累。如教不為名，敢有徵君志。